Hoop as ŉ geskenk van God.
Ek het die opdrag ontvang om die uitverkorenes van God te lei tot die geloof en tot kennis van die waarheid, dié waarheid wat lei tot die diens van God en wat hoop gee op die ewige lewe. God wat sy woord hou, het die ewige lewe lank gelede aan ons belowe. Nou het Hy op die bestemde tyd sy woord bekend gemaak deur die prediking wat as opdrag aan my toevertrou is deur God ons Verlosser. Titus 1:1b-3
Hoop teen alle hoop in
Om vas te hou aan die hoop op ŉ beter wêreld wanneer hoop se “laaste spore in wanhoop my ontgaan” het, lyk na ŉ hopelose taak. Wanneer dit duidelik word dat die mens alles verbrou het en op moedverloor se vlakte sit, wil dit lyk asof hoop die duiwel se laaste lag in plaas van ŉ geskenk van God is.
Tog lees ons in die Woord die hoop beskaam nie. Hoe moet ons dan hoop? Hoop is nooit passief nie. Hoop is handeling in die geloof op ŉ belofte wat sal waar word, miskien nie in jou leeftyd nie maar wanneer die tyd ryp geword het.
Hoop is weerstand
Dit is ŉ aktiewe weerstand teen hopeloosheid en uitsigloosheid. Dit beteken nie om gelate te aanvaar dat daar geen einde aan ellende is nie maar om aktief mee te werk om ŉ menswaardige lewe vir almal na te streef, selfs al is die hoop skraal.
Hoop is ŉ waagstuk
Almal het gedink Abram soek vir moeilikheid toe hy sonder huisgode en buite die beskerming van die plaaslike gode die wildernis in trek. Maar om hoop te laat vaar is om mee te doen aan wanhoop. Dit is om jou deelname aan die herskepping van die aarde prys te gee en gelate te sê: Dis hoe dit is. Ek sien geen uitkoms nie. Ek sien geen moontlikheid op verandering nie.
Hoop is ŉ aktiewe deelname aan die wêreld
Ons deelname aan die wêreld gee uitdrukking aan dit waarop ons hoop. As dit geregtigheid en ŉ kans op lewe vir almal is, is dit waarvoor ons ons beywer. Om te hoop op verligting van armoede en ellende beteken om jou moue op te rol en alles in jou vermoë te doen om daardie hoop waar te maak. Om hoop waar te maak is om ŉ appelboom te plant soos Martin Luther, selfs as jy geweet het jy sou die volgende dag sterf.
God het ŉ plan vir ons hopeloosheid: Hy sê in Jeremia: Ek weet wat ek vir julle beplan, sê die Here: voorspoed en nie teenspoed nie; Ek wil vir julle ŉ toekoms gee, ŉ verwagting! Jeremia 29:11.
Gebed: Here, om te sit en wag vir dinge om te gebeur, is die grootste daad van wanhoop wat ŉ mens kan pleeg. Help my aktief te wees terwyl ek wag.
Die gawe van die Christuskind.
In Hom is die volle wese van God beliggaam, en in verbondenheid met Hom deel julle in sy volheid. Kolossense 2:9-10a
Soms is dit asof Christus so in doeke toegedraai is in ons eie gedagtes, dat ons die volle impak van sy bestaan miskyk.
Besef ons werklik dat Christus gelyk is aan die Vader wat Hom in die Seun uitgestort het? Is ons bewus daarvan dat Christus met alles wat Hy is, in ons woon? As ons dit nie uit eie ervaring weet nie, dan bevestig die Woord dat ons deur Christus toebedeel is met elke geestelike gawe.
Hy het sy eie Seun nie gespaar nie, maar Hom oorgelewer om ons almal te red. Sal Hy ons dan nie al die ander dinge saam met Hom uit genade skenk nie? Romeine 8:32
God se onbaatsugtige gawe van sy eie Seun, omvat ŉ “rykdom van wysheid en kennis” (Kolossense 2:3), “elke geestelike gawe” (Efesiërs 1:3) en die “volle natuur van God” (Kolossense 1:19). As ons dit weet, is daar geen nodigheid vir ons om ons geloof gedurig in stand te probeer hou met ŉ smag na tekens en wonderwerke om God se gawes aan ons te bevestig nie. Wanneer ons so bejag is op daardie dinge, trek ons God se versekering dat ons reeds in besit is van die gawes wat Hy deur Christus aan ons geskenk het in twyfel.
Dis nie die gawes wat ons nodig het nie; dis Christus. Deur Christus ontvang ons die gawes en deur Hom kry ons die ewige lewe. Om Christus te ontvang maak die verskil tussen godsdiens bloot ter wille van godsdiens en ŉ deurleefde geloof.
Kom ons verwyder die “geskenkpapier” vanjaar om Christus en leer ken Hom vir wie Hy werklik is: die Seun van God met al die eienskappe van God juis omdat Hy God is.
Gebed: Here, wat ŉ wonderlike waarheid dat ons deur u Seun die saad van die ewige lewe in ons eie harte dra. Gee dat ons hierdie waarheid met blydskap sal aanvaar. Amen